Ritzau Torsdag, 29. september 2011 - 04:31

En vognmand fra København blev særdeles godt betalt for et læs sand, han leverede til en børnehave i København.

I stedet for den aftalte pris på 4500 kroner for sand til sandkassen i børnehaven Katholm, gik der næsten en milliard gode danske kroner ind på vognmandens konto med venlig hilsen Københavns Kommune.

Det skriver B.T., som er i besiddelse af en rapport fra kommunen interne revision.

- Vi er ikke super stolte af det, men jeg må indrømme, at vi er nogle stykker, der også har trukket lidt på smilebåndet, siger Jesper Rønnow Simonsen, økonomidirektør i Kommunens Børne- og Ungdomsforvaltning, til avisen.

Udbetalingen fandt sted den 14. juni om eftermiddagen og lød på 957.072.606,57 kroner - eller altså lige under en milliard kroner.

Pengene nåede at stå på vognmandens konto i nogle få timer, inden Københavns Kommunes bank, Nordea, opdagede fejlen og slog alarm. Vognmanden nåede ikke selv at opdage sin status som næsten-milliardær.

Den blev han først klar over, da kommunens interne revisor ringede ham op og bad om at få tilbagebetalt renterne af den gigantiske sum. I alt var det blevet til 55.000 kroner.

Fejlen opstod ifølge Jesper Rønnow Simonsen, fordi vognmandens gironummer blev til beløbet på fakturaen i stedet for de oprindelige 4500 kroner.

